คดีโทรมหญิงในเดลี พ.ศ. 2555
คดีโทรมหญิงในเดลี พ.ศ. 2555 เป็นคดีซึ่งเกิด ณ วันที่ 16 ธันวาคม 2555 ในหมู่บ้านมุนิรกา (Munirka) ของเมืองเดลีใต้ เมื่อหญิงซึ่งอายุยี่สิบสามปีและเป็นผู้ฝึกหัดวิชากายภาพบำบัดถูกทำร้ายร่างกายแล้วรุมโทรมบนรถประจำทางที่เธอโดยสารมากับเพื่อนชาย ผู้ลงมือเป็นชายหกคนซึ่งโดยสารมาพร้อมกัน รวมถึงคนขับรถนั้นด้วย หญิงดังกล่าวบาดเจ็บสาหัสจนถึงแก่ความตายในวันที่ 19 ธันวาคม 2555 ขณะรับการรักษาฉุกเฉินในประเทศสิงคโปร์ เหตุการณ์นี้ได้รับการรายงานทั่วประเทศและทั่วโลก ทั้งเป็นที่ประณามของสตรีหลายกลุ่มทั้งในและนอกประเทศ ภายหลังประชาชนทั่วประเทศได้ประท้วงรัฐบาลอินเดียที่ไม่รักษาความปลอดภัยให้แก่สตรีอย่างเพียงพอ และผู้ประท้วงนับพันได้ปะทะอาวุธกับเจ้าพนักงานด้วย
เหตุเพลิงไหม้เรือนจำโกมายากวา
เหตุเพลิงไหม้เรือนจำโกมายากวา เป็นเหตุเพลิงไหม้ที่เกิดขึ้นระหว่างวันที่ 14 และ 15 กุมภาพันธ์ พ.ศ. 2555 ที่ทัณฑสถานแห่งชาติในโกมายากวา ประเทศฮอนดูรัส ซึ่งส่งผลให้มีผู้เสียชีวิต 358 ศพ ในบรรดาผู้เสียชีวิตนี้มีคู่สมรสของนักโทษที่ในการเยี่ยมเพื่อใช้ชีวิตคู่ (conjugal visit) รวมอยู่ด้วย นักโทษถูกกักไว้ในห้องขังเสียชีวิตจากการถูกเผาหรือขาดอากาศหายใจ เหตุเพลิงไหม้ในเรือนจำนี้เกิดขึ้นในช่วงเย็นของวันที่ 14 กุมภาพันธ์ ตามข้อมูลของนักโทษคนหนึ่ง เขาได้ร้องขอความช่วยเหลือออกไปแทบจะในทันที และ "ชั่วครู่หนึ่ง ไม่มีใครได้ยิน แต่อีกไม่กี่นาทีให้หลัง ซึ่งนานเหมือนนิรันดร ยามก็ได้ปรากฏตัวขึ้นพร้อมกุญแจและปล่อยพวกเราไป" กำลังกู้ภัยมาถึงในอีกราว 40 นาทีให้หลัง